Oihan Indart Salbide

Oihan Indart Salbide (Baiona, 1995) euskal dantzari profesionala da, eta Nafarroa-Behereko hegoaldean kokatzen den Baigorri herrian hazi eta hezi da. Azken urte hauetan euskal dantzetan eta dantza garaikidean aritu da gehien bat. Hainbat proiektuen eta ekitaldien bitartez euskal kultura zein dantza, bere osotasunean, sustatzen du dantzari baigorriarrak.

 Biografia 

 Familia eta formakuntza 
Oihan Indart Salbideren familiaren egitura: Ama (iruindarra), Aita (baigorriarra) eta anaia. Euskal kulturan eta haren dinamiketan biziki murgilduta egon den familia batean hezi da. Iparralai Musika eta Antzerki Eskolaren kide izan da, bai eta Baigorriko Arrola Dantza Taldearen partaide ere.

Seaska Ikastolen Elkartea ren hainbat zentroetan ikasi zuen, errate baterako: Ortzaizeko Ikastola, Manex Erdozaintzi Etxart Kolegioa eta Ziburuko Piarres Larzabal Kolegioa. Lizeo garaian Baionako René Cassin lizeoan ikasi zuen, egonaldi honek txikitan musikarekin hasitako harremanak sakontzeko aukera eman baitzion (solfeoa, musikaren lanketa eta ezagutza orokorrak...). Trikitixa ere jotzen du eta Baionako Maurice Ravel Kontserbatorioan bere musika ikasketetekin aurrera jarraitzeko aukera izan zuen.

Seaskan jarraitutako ibilbidearen ondoren, airez aldatzeko gogoa izan zuen, eta horregatik Baionako Bernat Etxepare Lizeora ez joateko erabakia hartu zuen. Seaskaren mundu txiki horretatik ateratzeko aukera eman zion René Cassin Lizeoak.
Horren ondoren, Paueko eta Aturrialdeko Unibertsitateak 1980tik eskaintzen duen Euskal Ikasketetako Lizentzia egin zuen, Baionan burutu baitzituen ikasketak. Baionan bizitzeak iparraldeko kostaldeko hainbat proiektuetan parte hartzeko aukera eman zion; izan ere, euskal dantzaz gain, dantza garaikideari bideratuta diren hainbat proiektuetan parte hartzeko aukera ere izan du.

 Dantza eta proiektuak 

 EliralE 
2015eko uztailetik aurrera dantzaz bizi izan da, Ipar Euskal Herriko zein Frantzia mailako proiektuei bitartez gehien bat. Pantxika Telleria dantzari eta koreografoaren eskutik sortutako Senpereko EliralE dantza-konpainiaren kide izateak dantza munduan murgiltzeko eta profesionalizatzeko aukera eman dio.

2017an EliralEkin batera Madrilgo Me, Myself & I dantza lehiaketan parte hartu zuen, Certamen Coreográfico de Madrid-eko bakarkako dantza leihaketa honetan finalerako hautatu baitzuten. Senpereko dantza-konpainia honek duen hizkuntza koreografikoa munduari erakusteko modu bat izan zen. Bertara Artha obraren zati bat, Soy Fauna, eraman zuten Madrilera, Fauno-ren pertsonaia irudikatzea zuena helburutzat. Esperientzia hau dantza-munduaren dinamikak hobeki ezagutzeko baliagarria egin zitzaion. Izan ere, Espainia mailan lantzen ari diren dantza-motak eta sorkuntza berriak EliralEn lantzen ari direnekin konparatzeko baliagarria izan den esperientzia bat izan dela aitortzen du Indartek.

 Altxalili 
Altxalili (tximeleta, Behe-Nafarreraz) kolektiboaren kide da Oihan Indart. Proiektu hau Atharratzeko Prefostako Bekat'uros egunaren harira sortu zen, 2023ko urtarrilean, eta Ipar Euskal Herriko barnekaldeko baserri-giroko LGBT+ kolektiboa elkartzeko asmoz sortu zen. Lodifobia, xenofobia zein gizartearen beste arazoen aurkako mezuak dira gailentzen direnak Altxalilik antolatutako kabaretan. Euskal giro feminista, queer eta osasuntsu batean sartzeko aukera ematen duen kabareta da hau. Gorputz zein arimaren ateak irekitzeko asmoa duen proiektu bat dela erran daiteke, eta askatasuna da kideen aldarria.

LGBT+ eta euskal identitatea bateragarriak direla demostratzeko balio duen proiektua da Altxalili, gertukoa, Ipar Euskal Herriko kolektiboko jendea bateratzen duena, askatasun propioa lantzeko eremu goxoa.

 Bilaka kolektiboa 
Etorkizuna kontzeptuak proiektua, gaur egun Bilaka kolektiboa dena, Euskal Herri guztian zehar proiektuak egiten duen kolektiboa da, dantzariz eta musikariz osaturikoa. Baionan du xedea, eta Oihan Indart kolektiboaren dantzari eta zuzendari artistikoa da. Lan egiteko grina, euskal kultura sustatzeko gogoa eta euskara beraren aldarria da iparraldeko gazte hauek defendatzen dutena nagusiki. Proiektua euskaraz sortzeak proiektuaren identitatea bera definitzen duela dio Indartek: helburua, dinamika, emaitza eta, hein handi batean, hartzaileak ere bai.

 Gainerako proiektu edota emanaldiak 

 Zarena zarelako dantza taldearekin - 0927. Zelda
 Avignongo festibala: Golovine antzokian - Ninika
 Le temps d'aimer la danse festibala - Performance bat Neopost Foofwa koreografoarekin
 EliralE - Satie-Ka
 EliralE - Oa-Huetak
 EliralE- Bihotz2
 EliraE eta Les cailloux sauvages konpainien arteko kolaborazioa - Abitabli-Biribil

 Erreferentziak 

 Ikus, gainera 

 Pantxika Telleria
 Claude Iruretagoyena
 Marian Arregi
 Jon Maya
 Iñaki Irigoien
 Biktor Olaeta
 Juan Antonio Urbeltz

 Kanpo estekak 

Kategoria:Nafarroa Behereko dantzariak
Kategoria:Baionarrak
Kategoria:Baigorriarrak